CELEX: 32013R0624
Language: ro
Date: 2013-06-27 00:00:00
Title: Regulamentul de punere în aplicare (UE) nr. 624/2013 al Comisiei din 27 iunie 2013 de modificare a anexei I la Regulamentul (CE) nr. 32/2000 al Consiliului în ceea ce privește un nou contingent tarifar al Uniunii consolidat în cadrul GATT, pentru preparate alimentare nedenumite și necuprinse în altă parte, alocat Statelor Unite ale Americii

28.6.2013   
            
            
               RO
            
            
               Jurnalul Oficial al Uniunii Europene
            
            
               L 177/21
            
         REGULAMENTUL DE PUNERE ÎN APLICARE (UE) NR. 624/2013 AL COMISIEI
   din 27 iunie 2013
   de modificare a anexei I la Regulamentul (CE) nr. 32/2000 al Consiliului în ceea ce privește un nou contingent tarifar al Uniunii consolidat în cadrul GATT, pentru preparate alimentare nedenumite și necuprinse în altă parte, alocat Statelor Unite ale Americii
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 32/2000 al Consiliului din 17 decembrie 1999 privind deschiderea și modul de administrare a contingentelor tarifare comunitare consolidate în cadrul GATT și a altor câteva contingente tarifare comunitare, de stabilire a normelor de modificare sau de adaptare a contingentelor menționate și de abrogare a Regulamentului (CE) nr. 1808/95 (1), în special articolul 9 alineatul (1) litera (b) prima liniuță,
   întrucât:
   
               (1)
            
            
               Prin Decizia 2013/125/UE (2), Consiliul a aprobat Acordul sub forma unui schimb de scrisori dintre Uniunea Europeană și Statele Unite ale Americii în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cursul procesului lor de aderare la Uniunea Europeană.
            
         
               (2)
            
            
               Acordul sub forma unui schimb de scrisori încheiat între Uniunea Europeană și Statele Unite ale Americii prevede un nou contingent tarifar anual pentru preparate alimentare.
            
         
               (3)
            
            
               Regulamentul (CE) nr. 32/2000 privește deschiderea și modul de administrare a contingentelor tarifare ale Uniunii consolidate în cadrul GATT, destinate a fi utilizate în ordinea cronologică a datelor de acceptare a declarațiilor vamale.
            
         
               (4)
            
            
               Pentru verificarea originii produselor, este necesar să se țină seama de măsurile de control instituite de autoritățile competente din Statele Unite ale Americii și să se prevadă că la import se solicită certificatul de origine eliberat de acestea din urmă, în conformitate cu articolele 55-65 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (3).
            
         
               (5)
            
            
               Este necesar ca Regulamentul (CE) nr. 32/2000 să fie modificat pentru a pune în aplicare noul contingent tarifar anual prevăzut de dispozițiile acordului sub forma unui schimb de scrisori.
            
         
               (6)
            
            
               Întrucât Acordul sub forma unui schimb de scrisori dintre Uniunea Europeană și Statele Unite ale Americii în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) 1994 referitor la modificarea concesiilor din listele de angajamente ale Republicii Bulgaria și ale României în cursul procesului lor de aderare la Uniunea Europeană va intra în vigoare la 1 iulie 2013, prezentul regulament de punere în aplicare al Comisiei ar trebui să se aplice cu începere de la aceeași dată.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Anexa I la Regulamentul (CE) nr. 32/2000 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 1 iulie 2013.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 iunie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 5, 8.1.2000, p. 1.
   
      (2)  JO L 69, 13.3.2013, p. 4.
   
      (3)  JO L 253, 11.10.1993, p. 1.
   
      ANEXĂ
      În tabelul din anexa I la Regulamentul (CE) nr. 32/2000 se adaugă următorul rând:
      
         
                     „09.0096
                  
                  
                     2106 90 98
                  
                  
                      
                  
                  
                     Alte preparate alimentare nedenumite și necuprinse în altă parte, contingent alocat Statelor Unite ale Americii
                  
                  
                     De la 1 iulie până la 30 iunie
                  
                  
                     1 550 tone
                  
                  
                     EA (1)
                         (2)
                     
                  
               
      
         (1)  Mențiunea «EA» înseamnă că produsele sunt supuse perceperii unui «element agricol» determinat în conformitate cu dispozițiile Regulamentului (CEE) nr. 2658/87.
      
         (2)  Pentru a beneficia de contingentul tarifar este necesară prezentarea unui certificat de origine eliberat de autoritățile competente din Statele Unite ale Americii, în conformitate cu articolele 55-65 din Regulamentul (CEE) nr. 2454/93.”